
נכחו:


חברי הוועדה:	דוד טל	- היו"ר
	נסים זאב	- מ"מ היו"ר


מוזמנים:	אתי בורלא	- משרד הבריאות
	שלום גולדנברג	- משרד הבריאות
	עו"ד אילנה מישר	- הלשכה המשפטית, משרד הבריאות
	זיניק זלינסקי	- מרכז תקינה בכיר, משרד התעשייה והמסחר
	יהושע קפלן	- מכון התקנים
	רחל אדם	- המשרד לאיכות הסביבה
	ישעיהו בר-אור	- המשרד לאיכות הסביבה


יועצת משפטית: הלית ברק 


מנהלת הוועדה: שירלי אברמי


קצרנית:           תמר מרימוביץ


סדר היום: תקנות בריאות העם (התקנת מכשיר מונע זרימת מים חוזרת) (תיקון), התש"ס-2000. 

תקנות בריאות העם (התקנת מכשיר מונע זרימת מים חוזרת) (תיקון), התש"ס-2000


היו"ר דוד טל:

	אני פותח את הישיבה. מי רוצה להציג את העניין מטעם משרד הבריאות?

אילנה מישר:

	אנחנו מגישים תיקון לתקנות שהתקנו בשנת 1992, שמחייבות התקנת מכשיר שנקרא מז"ח - מונע זרימת מים חוזרת למערכת מי השתייה הציבורית – בעסקים מסוימים. המטרה היא למנוע זיהום במי השתייה להם הוספו כימיקלים מסוכנים. במשך זמן השימוש בתקנות למדנו שיש צורך לעשות תיקונים מסוימים. 

היו"ר דוד טל:

	כמו מה למשל?

אילנה מישר:

	 למשל שינינו את ההגדרה של עסק, וכללנו למשל מעבדה. יש מעבדות שממילא היו חייבות להתקין את המכשיר הזה משום שהן עסק טעון רישוי. יש מעבדות אחרות, למשל בבתי חולים, שלא נחשבות לעסק טעון רישוי, אז אנחנו לצורך העניין הזה מטילים את החובה הזאת גם עליהן. 

	גם במשק החקלאי קודם זו היתה חובה על מי שמשתמש בחומרי הדברה או דישון בתוך המים של המשק החקלאי. הוספנו גם חובה אם הוא מדלל חומרים במים בתוך המשק. 

היו"ר דוד טל:

	האם התקנות הללו הותקנו על דעת משרד התשתיות הלאומיות?

אילנה מישר:

	 התייעצנו בשעתו עם נציגי נציבות המים, וזה על דעתם. 

נסים זאב:

	 אז מי צריך לשאת בעלויות?

אילנה מישר:

	 בעל העסק. 

היו"ר דוד טל:

	אין נציגים מטעם משרד המשפטים. כנראה שהם מסכימים גם לזה. האם יש למי מהגורמים מה להעיר? אם כך ואם לחבר הכנסת נסים זאב אין איזה שהן הערות, אנחנו נאשר את התקנות הללו.

נסים זאב:

	אני רואה פה את כל הרשימה שכוללת רפתות וכו' וכו'. איפה הפיקוח על אותם גופים, אם זה רפתות, מעבדות וכו'? האם משרד הבריאות אמור לפקח עליהם? מי אחראי על זה?

אילנה מישר:

	 לספק המים אסור לספק מי שתייה לעסק שחייב במז"ח ואין לו. גם ספק המים מקורות, למשל, אמור לדאוג לכך שיהיה מז"ח בכל עסק שחייב, או העירייה אם הרשות המקומית היא ספק מים. 

שלום גולדנברג:

	במגזר החקלאי יש לנו פקחים שאנחנו שוכרים מרשות שמורות הטבע. הם פועלים בשטח ועושים את העבודה. 

מ"מ היו"ר נסים זאב:

	כן, אבל לפי הרשימה נראה לי שמשרד הבריאות אולי לא יפקח על חלק מהגופים שמוזכרים פה, אלא משרד הפנים או הרשות המקומית.

אילנה מישר:

	 כן, אם העסק בתוך שטח השיפוט של רשות מקומית – אז ספק המים הוא הרשות המקומית, והיא אמורה לפקח על התקנות. 

מ"מ היו"ר נסים זאב:

	אם יש למישהו מה לומר ולהוסיף בעניין הזה, אני אשמח לשמוע. האם יש איזה שהן הערות?

רחל אדם:

	אנחנו מהמשרד לאיכות הסביבה ואנחנו תומכים בכך. 

יהושע קפלן:

	מכון התקנים גם תומך בזה. 

מ"מ היו"ר נסים זאב:

	אז אם כולם תומכים, בוודאי הוועדה תתמוך. 

	תודה רבה, אני נועל את הישיבה. 

	הישיבה ננעלה בשעה 11:10

	


	



